תסריט חפץ – הרצועה

נכתב ע"י: אליה יעקב

מסלול תסריטאות, שנה א', בית הספר סם שפיגל ליצירה קולנועית

2021

חוץ. רחוב - גיל. יום

זהו אחר צהריים של יום שבת שמשי בתל מונד. אנו נמצאים באמצע רחוב הולנדי צר בו חונים רכבים בצפיפות, חלקם יוקרתיים. **גיל** (13), לבושה בשרוואל צבעוני וחולצה בהירה. שערה מתולתל ומעט מבולגן, על ראשה מונחות אוזניות צבעוניות והיא מרכיבה משקפיים. היא יוצאת משער ביתה ורותמת את רצועת ההליכה לקולר של הכלב פנחס. הוא כלב גדול. היא מתחילה ללכת ברחוב ומזמזמת את המוסיקה שהיא שומעת ואנו עוברים לשמוע את המוסיקה מבעד לאוזניות שלה.

חוץ. רחוב. יום

גיל ממשיכה בהליכה ברחובות היישוב. פנחס מרייר. לפתע נשמע צליל התראה שמפריע למוסיקה. לאחר מכן צליל נוסף. גיל עוצרת, פנחס עושה את צרכיו והצלילים ממשיכים להתגבר. היא בודקת את הפלאפון שלה, ברקע תמונה שלה עם פנחס, ורואה התראות רבות בטיקטוק. היא נכנסת לאפליקציה, שם היא רואה סרטונים של בני כיתתה לוקחים חלק במסיבת יום הולדת שמתרחשת כרגע.  
סרטון 1- ילדים רוקדים ריקוד לפי כוריאוגרפיה לשיר פופולרי  
סרטון 2- הבריכה, חלק מהילדים בפנים  
סרטון 3- **שיר** (13) מכבה את הנרות שעל העוגה  
  
גיל עוברת על הסרטונים בקדחתניות והמראות משתקפים בזכוכית משקפיה. על הסרטונים כתוב LIVE. היא מבינה שהיא לא הוזמנה ורמז של דמעות מופיע בעיניה. היא סוגרת את האפליקציה ומתחילה לצעוד בצורה נמרצת וכועסת לביתה של שיר.

חוץ. רחוב - שיר. יום

גיל עומדת עם פנחס מחוץ לשער ביתה של שיר ברחוב אחר, רחב יותר. היא שומעת את המוסיקה בחצר, את הצחוק וההמולה של המסיבה. דמעות יורדות על לחייה, אך היא לא מתייפחת. לפתע אמה של שיר, לבושה בשמלה אדומה שבמרכזה חגורה עם אבזם גדול, יוצאת מהשער לזרוק את שקית הזבל המונחת בידה, נקניקייה על שיפוד בידה השנייה. היא לא מבחינה בגיל. גיל רואה מרחוק את הברביקיו בזווית עינה דרך הפתח הדק שבשער ואת אביה של שיר מנפנף מעל המנגל. היא שומעת את רעש הבשר הצרוב, רואה ומריחה את העשן. פנחס מריח את העשן גם הוא ומזיל ריר וגיל נאלצת למשוך ברצועה בכח כדי להחזיק אותו במקום. הוא נובח נביחה אחת ואמה של שיר נבהלת. גיל מושכת ברצועה. מישהו קורא לאמה של שיר מהחצר והיא ממהרת לחזור, משאירה את דלת השער פתוחה מעט. הרצועה נשמטת מידה של גיל, היא מאבדת שליטה על פנחס והוא רץ לכיוון החצר מבעד לשער בעקבות הבשר. היא רצה לשער ומציצה מבעדו, חוששת מעט להכנס.

חוץ. חצר - שיר. יום

מוסיקה חזקה ברקע. החצר ירוקה ומטופחת, מלאה בקישוטים ובלוני יום הולדת. כיסאות פלסטיק לבנים פזורים במרחב, חלק מהילדים נמצאים בתוך הבריכה, חלק אוכלים עוגה, חלק משוטטים בחצר ומצלמים סרטונים לטיקטוק. פנחס רץ בהסתערות לכיוון השולחן שעליו מונח הבשר. אמה של שיר נבהלת מהיצור הפראי ולאחר מכן רודפת אחריו בניסיון לעצור אותו, אך מועדת. בדרך לשולחן, פנחס מבהיל את שיר, שנופלת לבריכה ומפילה עמה ילדים נוספים. הילדים מגיבים בצחוק, צרחות ובלאגן.  
גיל, שנותרה מחוץ לשער, מציצה פנימה והיא מחייכת וצוחקת, שמחה על הכאוס שנגרם, אך מתקשה לראות מבעדו.  
לפתע נשמע קול חבטה ובכי של כלב. דממה. מבטה של גיל משתנה מבידור וסיפוק לבהלה. היא רצה פנימה ונעמדת ליד הכלב. אביה של שיר שואל את גיל אם הכלב שלה ומתחיל לצרוח על גיל, היא רואה את פניו בטשטוש. דבריו נשמעים בעמעום עד שהכל נהיה שקט. גיל מסתכלת סביב והעולם הופך איטי יותר לרגע. היא רואה את אמה של שיר מתבוננת עליה בגועל, את איתי עוזר לשיר לצאת מהבריכה. הם מסתכלים על גיל בכעס, דחייה.  
כל הסובבים נועצים מבט בגיל, חלק מהילדים צועקים עליה לעוף משם. האב ממשיך לצעוק, טיפות של רוק נפלטות מפיו בזעם. גיל שומעת את הייללות הקטנות של פנחס מבעד לשקט העמום. היא מתעכבת על הרצועה בידו של האב הצורח. העולם חוזר לקצב רגיל, הבועה מתנפצת. גיל חוטפת את הרצועה מידו של ההורה בכח, מביטה בו בזעם, חופנת את מה שנשאר מהעוגה שעל השולחן ואוכלת ממנה בבוטות אל מול עיניהם ההמומות. גיל ופנחס יוצאים מהחצר, היא טורקת את השער.

חוץ. רחוב - שיר. יום

גיל כורעת על ברכיה ברחוב מחוץ לביתה של שיר. היא נותנת לפנחס ללקק את העוגה מידה. היא מלטפת אותו בידה השנייה, דמעות בעיניה, אך היא מחייכת אליו. הוא מלקק את הדמעות ושאריות העוגה מפניה, היא צוחקת. היא משחררת אותו מהרצועה ונותנת לו להתהלך חופשי לצדה ברחוב, הרצועה בידה.

**סוף**